Úrad vlády  SR	Na rokovanie vlády SR
Sekcia hospodárskej politiky	dňa 5.4.2006
	k číslu:  5681/2006
		k bodu:  5

S t a n o v i s k o

k návrhu Investičnej zmluvy medzi spoločnosťou Visteon International Holdings, Inc., USA a Slovenskou republikou  zastúpenou Ministerstvom hospodárstva               Slovenskej republiky
____________________________________________________________________

	I.

Materiál predkladá podpredseda vlády a minister hospodárstva SR podľa bodu B.1 uznesenia vlády SR č. 770 z 5.10. 2005. 

Investorovi, ktorý sa zaväzuje v rokoch 2005-2008  preinvestovať cca 2,6 mld. Sk na výstavbu závodu na výrobu strojných zariadení v lokalite Nitra a vytvoriť 508 nových pracovných miest do roku 2010, sa navrhuje poskytnúť štátnu pomoc v celkovej výške 422,87 mil. Sk  (cca 832 tis. Sk na 1 novovytvorené pracovné miesto)  v členení:
-  daňová úľava  7,9 mil. Sk
-  investičný grant  387,8 mil. Sk
-  príspevok na vzdelávanie  27,2 mil. Sk.

Z predloženého materiálu vyplýva, že investičný projekt je už zrealizovaný                          a  závod je pripravený na zahájenie výroby. 

		II.

V pripomienkovom konaní sú ako neakceptované označené dve zásadné pripomienky, ktoré uplatnili   MF SR a MS SR.  
 
		III. 

K predloženému návrhu máme dve pripomienky.

V návrhu zmluvy v čl. 6 písm. b) je formulovaný záväzok Slovenska realizovať opatrenia regionálneho rozvoja uvedené v prílohe č. 7, a to rozšíriť kapacitu energetickej siete v lokalite závodu.  Kvantifikácia a zdroje krytia nákladov neboli              do návrhu doplnené s odôvodnením predkladateľa, že zdroje boli v minulosti poukázané mestu Nitra na výstavbu priemyselného parku, v nasledujúcich rokoch sa nepredpokladá ďalšie čerpanie a záväzok SR je v texte zmluvy uvedený len  pre informáciu. 

Podľa nášho názoru treba jasne uviesť, či predmetné opatrenie regionálneho rozvoja bolo už  zrealizované - ak áno, potom by nemalo byť explicitnou súčasťou zmluvných záväzkov SR, ale len informáciou v predkladacej správe návrhu; ak nie, potom je opodstatnené požadovať doplnenie doložky vplyvov o vyčíslenie nákladov a spôsob finančného zabezpečenia realizácie opatrenia. 

V súvislosti s vyhodnotením  požiadavky MF SR na predĺženie lehoty zachovania vytvorených pracovných miest z  5 na 10 rokov poznamenávame, že zmluvné ustanovenia (časť 7.1. písm. g) určujú pôvodnú lehotu  t.j. minimálne 5 rokov a nie 7 rokov,  ako sa uvádza na str. 2/3 vyhodnotenia pripomienkového konania. Tieto nezrovnalosti by mali byť  vyjasnené.

Návrh odporúčame schváliť  s prihliadnutím na pripomienky v stanovisku.

Bratislava  31.3.2006